黄華歌
作者：王柏
朝代：宋

paragraphs: 太極動兮兩儀分，四序綱領秋與春。
機緘密運乎三百六十五度之外，浩浩萬物資生成。
清明純淑不易遇，間稟英氣俱異人。
堂堂忠定公，獨得東方仁。
維持帝出震，嵩岱鍾精神。
定策慶元初，皇宋二百四十年社稷歸經綸。
肆我東陽侯，獨得金天晶。
兌正秋兮萬寶說，宗星夜挾長庚精。
扶珪綴組真相種，來與十有四葉天子蘇寰瀛。
春生秋殺造化功始備，前輝後映行見旂常新。
炯炯御屏上，高揭刺史名。
仁風靄四郡，溪山草木俱被循良聲。
須女曉浮南極瑞，山光水氣騰祥雲。
百姓欣欣有喜色，一步拜手祈松椿。
日君煥赫停寶馭，月妃婐{女卮}留文茵。
金風玉露澄象緯，洞洞下鑒民之情。
一祝吾侯早歸絳闕佐明主，坐使天下風俗還真淳。
再祝吾侯多男子，森森蘭玉盈階庭。
三祝吾侯春秋八千歲，瓊漿玉斝長對黄華斟。